कोही मानिसहरू हुन्छन्, अमेरिकाजस्तो धनी ठाउँमा नजन्मिएर नेपालजस्तो गरिब देशमा जन्मिएकामा दु:खी हुने । कोही फेरि मुगु वा दार्चुलामा नजन्मिएर काठमाडाँैमा जन्मिएकामा खुसी हुने । कोही मुगु वा दार्चुलाजस्तो शुद्ध हावापानी र हिमालनजिक जन्मिन पाएकामा खुसी हुने पनि होलान् । यो मानिसको आ–आफ्नो सोच र अनुभवमा भर पर्ने कुरा हो । मलाई मेरो जन्म र जीवनप्रति कुनै गुनासो छैन । मैले जेजस्तो जीवन पाएँ, जेजस्ता संयोगका डोरीहरू समाउँदै जीवन नामक यो पहाडको करिब–करिब शिखरतिर पुगिरहेको छु । यो यात्रामा कहीँकतै कसैलाई केही सहयोग गर्न सकेको रहेछु भने म त्यसैमा सन्तुष्ट हुनेछु ।
